Diari Oficial de la Generalitat Valenciana


Sumari del DOGV 5900, del 25-11-2008 (2008/13557)

RESOLUCIÓ de 29 d'abril de 2008, de la Direcció General per al Canvi Climàtic, per la que s'atorga a l'empresa Colas Hércules, SL, l'autorització ambiental integrada per a una indústria dedicada a la fabricació de coles vegetals o a l'aigua al terme municipal de Paterna (València).
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5900

Data del DOGV
:   25-11-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/13400


Data del document
:   29-04-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Paterna
    * empresa privada
    * adhesiu

RESOLUCIÓ de 29 d'abril de 2008, de la Direcció General per al Canvi Climàtic, per la que s'atorga a l'empresa Colas Hércules, SL, l'autorització ambiental integrada per a una indústria dedicada a la fabricació de coles vegetals o a l'aigua al terme municipal de Paterna (València). [2008/13519]  
Vistos els documents que es troben en l'expedient 263/06 IPPC, instruït a instàncies de l'empresa Colas Hércules, SL, a fi d'obtenir l'autorització ambiental integrada per a una indústria dedicada a la fabricació de coles vegetals o a l'aigua, s'emet aquesta resolució de conformitat amb els següents  
Antecedents de fet  
Primer. Amb data 26 de desembre de 2006, el Sr. José Luis Ballester Hércules, en nom de la mercantil Colas Hércules, SL, amb CIF B-46149464, presenta en el Registre General de la Conselleria de Territori i Habitatge una sol·licitud d'autorització ambiental integrada per a una fàbrica de coles vegetals o a l'aigua, amb emplaçament al carrer de Ciutat de Barcelona, núm. 33 del polígon industrial Font del Gerro, de Paterna (València), i que es detalla en l'annex I.  
A la sol·licitud s'adjunta una còpia compulsada de la sol·licitud de l'informe de compatibilitat urbanística presentada en l'Ajuntament de Paterna amb data 1 de desembre de 2006. Posteriorment, amb data 24 de gener de 2007, l'Ajuntament emet l'esmentat informe urbanístic.  
Segon. Amb data 10 de maig de 2007 l'empresa presenta documentació addicional necessària per a l'inici de l'expedient, a requeriment d'aquesta Conselleria.  
Tercer. Una vegada admesa a tràmit la sol·licitud, la Conselleria remet la documentació a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada.  
Amb data 27 de juliol de 2007 el promotor presenta documentació a requeriment d'aquesta Conselleria.  
Quart. Amb data 20 d'agost de 2007 es rep un informe de l'Ajuntament de Paterna sobre la suficiència de la documentació aportada pel promotor, en matèria de les competències municipals.  
Cinqué. Amb data 28 d'agost de 2007 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 27 del Decret 127/2006 (DOCV 28.08.2007), que desplega la Llei 2/2006, de 5 de maig, de prevenció de la contaminació i qualitat ambiental i se'n publica l'anunci en el Diari Oficial de la Generalitat Valenciana (DOGV núm. 5586).  
Durant aquest període no es presenten al·legacions al projecte ni a aquesta Conselleria ni a l'Ajuntament de Paterna. En l'expedient consta el certificat de la informació pública.  
Sisé. Amb data 20 de novembre de 2007 el promotor presenta documentació a requeriment d'aquesta Conselleria.  
Seté. Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Vuité. Amb data 17 d'abril de 2008 es rep un informe de suficiència favorable de l'Ajuntament de Paterna, en matèria de les seues competències.   
Amb data 17 d'abril de 2008 es rep un informe de l'EPSAR sobre els abocaments de l'empresa.  
S'han incorporat a l'expedient els informes emesos pel Servei de Qualitat de les Aigües, el Servei de Residus Urbans, el Servei de Residus Industrials i el Servei de Protecció de l'Ambient Atmosfèric.  
Nové. Amb data 29 d'abril de 2008 es realitza el tràmit d'audiència a l'interessat.  
Deu. Amb data 29 d'abril de 2008 la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 263/06 IPPC de sol·licitud d'autorització ambiental integrada, promoguda per Colas Hércules, SL.   
Als anteriors fets s'apliquen els següents  
Fonaments de dret  
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats incloses en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 4.1.h. de l'annex I de la Llei 16/2002.  
Segon. La tramitació de l'expedient s'ha realitzat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
Vist el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer  
Concedir a Colas Hércules, SL l'autorització ambiental integrada per a una indústria dedicada a la fabricació de coles vegetals o a l'aigua situada al carrer Ciutat de Barcelona, núm. 33 del polígon industrial la Font del Gerro, de Paterna (València), d'acord amb el Projecte bàsic per a la sol·licitud d'autorització ambiental integrada i la resta de documentació complementària, la qual queda inscrita en el Registre General d'Instal·lacions IPPC de la Comunitat Valenciana amb el número 276-08/AAI/CV, condicionada al compliment dels requisits següents:  
1. Emissions atmosfèriques  
1.1. Valors límit d'emissió  
Els focus descrits en el projecte i que, per tant, s'autoritzen són els següents:  
Núm. de focus Descripció  
1 Generador de vapor  
Els valors límit d'emissió per a focus canalitzats i la periodicitat de controls per ECMQA seran els següents:  
  
\* \* \* \* \*  
  
L'empresa no disposa d'emissió de compostos orgànics volàtils.  
En el procés productiu no es generen ni desprenen vapors amb substàncies potencialment contaminants de l'atmosfera. En cas d'existir, s'hauria de procedir a la seua canalització, mesurament i, si escau, s'haurien d'aplicar les mesures correctores necessàries per a la seua minimització. L'esmentada actuació haurà de ser comunicada a la Direcció General per al Canvi Climàtic d'aquesta Conselleria.  
L'emmagatzemament de qualsevol tipus de material pulverulent estarà confinat en sitges. En cas de produir-se emissions per càrrega, descàrrega o transport en els punts de procés, s'hauran de col·locar aspiracions en aquests punts i, posteriorment, aplicar-los les mesures correctores oportunes per a la seua reducció.  
1.2. Control d'emissions atmosfèriques  
La periodicitat mínima de control de les emissions per entitats col·laboradores en matèria de qualitat ambiental serà la indicada en l'apartat anterior.  
1.2.1. Condicions de presa de mostres i expressió de resultats  
a) Punts de presa de mostra: els focus canalitzats hauran de tenir la situació, disposició, dimensió i els accessos corresponents, d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua alçària no sols haurà de complir el que estableix l'Ordre de 18 d'octubre de 1976, sinó que es recomana que aquesta siga tal que en una distància equivalent a deu vegades l'alçària del punt d'abocament d'un focus no existisquen altres estructures d'alçària superior a la del mateix focus menys dos metres, que produïsquen un apantallament, que dificulte la dispersió i es justifique tècnicament la influència de l'efecte down-wash (turbulència o rebuf).  
b) Preferiblement, la temperatura dels gasos en el punt de mostratge serà menor de 200ºC.  
c) Les mesures es realitzaran en condicions normals d'operació de les instal·lacions, registrant els paràmetres que les determinen i s'han de cobrir totes les diferents tipologies o grups de productes que es fabriquen en cada instal·lació.  
d) Les concentracions mesurades sempre estaran referides a condicions normals de pressió i temperatura (101,3 kPa, 273,16 K), i per als gasos de combustió en base seca i un contingut d'oxigen del 15%.  
2. Soroll   
S'han d'adoptar les mesures necessàries per a complir el que estableix la Llei 7/2002, de 3 de desembre, de la Generalitat, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, s'han de complir els límits sonors externs establits per la Llei 7/2002, de 3 de desembre, de la Generalitat, per a zones d'ús industrial, que són els següents:  
Diürn Nocturn  
70 dB(A) 60 dB(A)  
Cada cinc anys s'haurà de realitzar una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. L'esmentada auditoria haurà de ser realitzada per una entitat col·laboradora en matèria de contaminació acústica d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre.   
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i dels corresponents informes complets.  
3. Abocaments  
3.1. Aigües residuals  
L'empresa Colas Hércules, SL té connexió al clavegueram municipal amb una connexió única d'aigües pluvials i residuals, ja que no hi ha xarxa separadora al polígon Font del Gerro, on està ubicada l'empresa. La connexió compleix l'Ordenança municipal d'abocaments de Paterna i disposa d'una arqueta de control d'abocaments individualitzada.   
L'Ajuntament de Paterna informa que l'empresa Colas Hércules, SL disposa de llicència municipal des de març de 2004, per la qual cosa el seu abocament està autoritzat des d'aleshores (segons l'article 13.2 de l'Ordenança municipal).  
Les aigües residuals sanitàries procedents dels lavabos i dutxes de l'empresa s'aboquen directament al clavegueram municipal.  
Les aigües residuals industrials procedeixen de la neteja dels equips i ferramentes, una vegada que s'extrauen les coles per al seu envasament. Aquestes aigües s'acumulen en un depòsit i setmanalment es bomba l'aigua fins a una depuradora que consta de reactor/decantador i que treballa per lots (6 m³). En primer lloc es realitza una neutralització de l'abocament, i a continuació s'addiciona l'agent de floculació i el coagulant i s'ajusta novament el pH abans de decantar. L'aigua clarificada passa al tractament biològic abans de l'abocament a la xarxa de sanejament i els llots són purgats i gestionats per un gestor autoritzat.  
3.2. Control  
Es garantirà la inexistència d'abocament d'aigües residuals, industrials i domèstiques a domini públic hidràulic (abocament zero).  
Segons informe de l'Entitat de Sanejament d'Aigües (EPSAR), l'empresa haurà d'establir el següent pla d'autocontrols analítics sobre l'abocament, en el qual es caracteritzaran els següents paràmetres, amb la periodicitat indicada:  
En tots els casos les mostres seran integrades durant 24 hores i es prendran a l'arqueta de registre. Les anàlisis seran efectuades per un laboratori homologat, entenent-se per tals els corresponents a empreses col·laboradores dels organismes de conca en matèria de control d'abocaments, tal com estableix l'Ordre 985/2006 del Ministeri de Medi Ambient.  
Els resultats de l'esmentada anàlisi seran remesa a l'Entitat Pública de Sanejament d'Aigües Residuals de la Comunitat Valenciana, amb la periodicitat establida en el pla d'autocontrol, junt amb l'acta de presa de mostres del laboratori. El cost econòmic associat a aquestes operacions anirà per compte de l'empresa sol·licitant.  
La duració d'aquests controls analítics estarà determinada pel manteniment dels valors de l'abocament dins dels límits i condicions establides en la corresponent resolució. L'EPSAR determinarà la variació de la freqüència dels controls i, si s'escau, la seua finalització.  
Els abocaments han de complir en tot moment els límits de contaminants reflectits en la corresponent ordenança municipal d'abocaments o, si no n'hi ha, en el model d'ordenança d'abocaments d'EPSAR.  
4. Protecció del sòl i de les aigües subterrànies  
Caldrà ajustar-se al que disposa el Reial decret 9/2005, de 14 de gener, pel qual s'estabelix la relació d'activitats potencialment contaminants del sòl i els criteris estàndards per a la declaració de sòls contaminats.  
En aquest sentit, l'empresa ha presentat l'informe preliminar de situació del sòl requerit en l'article 3.1 del Reial decret 9/2005, tot això sense perjudici que, posteriorment, puguen demanar-se al titular de l'activitat informes complementaris o periòdics més detallats, tal com es preveu en els articles 3.3 i 3.4 de l'esmentat reial decret.  
Així mateix, el titular de l'activitat està obligat al que disposa el punt 5 de l'article 3 del RD 9/2005, en el cas que en l'emplaçament s'assentara una activitat diferent de l'actual o canviara l'ús del sòl i també a allò contingut en l'article 8 del mateix reial decret, referit a la publicitat registral.  
Queda prohibit l'abocament a llits, sòls o subsòls que puga deteriorar la qualitat de les aigües sense disposar de l'autorització de la Confederació Hidrogràfica del Xúquer.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
5. Residus   
L'activitat està subjecta als requisits establits en la Llei 10/1998, de 21 d'abril, de residus i la Llei 10/2000, de 12 de desembre, de residus de la Comunitat Valenciana, i en el Reial decret 833/1988, de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.   
5.1. Producció de residus  
S'autoritza Colas Hércules, SL per a la producció dels residus següents, sempre que les instal·lacions es corresponguen amb les descrites en el projecte, la seua capacitat de generació anual siga de l'entorn de la magnitud que a continuació es detalla i la quantitat de producte acabat en les instal·lacions del centre productiu indicat en l'annex I siga de l'entorn de 670 t/any de coles vegetals o a l'aigua.  
  
\* \* \* \* \*  
El centre productor està inscrit en el Registre de Petits Productors de Residus Perillosos de la Comunitat Valenciana.   
S'haurà d'aportar en el termini de tres mesos els documents d'acceptació de tots els residus generats (perillosos i no perillosos) emesos per gestors autoritzats. Aquests documents han de ser originals o còpies compulsades, vigents i segellats pel gestor.  
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valoració i hauran de ser lliurats a un gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc cobert, amb sòl impermeable i sistemes de recollida de vessaments accidentals (cubetes de retenció, arquetes de recollida cegues, safates, etc.) i tancaments o proteccions enfront de les aigües pluvials. Els llots de depuradora hauran de disposar de cubetes de retenció per a evitar filtracions al subsòl de lixiviats.  
Per a l'emmagatzemament de residus líquids o que, pel seu alt contingut líquid, poden generar abocaments, es disposarà de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la seua perillositat o en dificulte la gestió.  
Per a la recollida de possibles escapaments o vessaments accidentals de líquids, tant de residus com de matèries primeres, s'haurà de disposar de material absorbent no inflamable en quantitat suficient per a aquesta finalitat. L'absorbent, una vegada contaminat, es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, Reglament de residus tòxics i perillosos. Així mateix, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Els residus perillosos i els no perillosos s'han de lliurar a gestors que disposen de la corresponent autorització administrativa per a la seua gestió.  
Cada quatre anys s'haurà d'elaborar un pla de prevenció i reducció de residus perillosos que es presentarà en la Direcció General per al Canvi Climàtic.  
S'ha d'emplenar la declaració anual de productor de residus perillosos i no perillosos, que serà remesa a la Direcció General per al Canvi Climàtic abans de l'1 de març de cada any, d'acord amb el model establit en l'annex 3 del Reial decret 833/1988.  
Qualsevol modificació relacionada amb la producció de residus perillosos que implique un canvi en la seua caracterització, producció de nous residus o canvis significatius en les quantitats habituals que se'n generen, que puga alterar el que estableixen aquestes condicions, haurà de ser comunicada.  
Els envasos de matèries primeres que es posen al mercat per part dels proveïdors per mitjà d'un sistema de depòsit, devolució i retorn (SDDR) s'hauran de lliurar als esmentats proveïdores per ser-ne aquests els titulars. Per això, l'empresa sotmesa a autorització ambiental integrada no haurà de declarar-los com a residus d'envasos propis i, conseqüentment, no haurà de reflectir-los en la taula de residus generats.  
Respecte als envasos que l'empresa posa al mercat, les autoritzacions i resta de requisits establits en la legislació vigent en matèria d'envasos i residus d'envasos, i de manera especial el que estableix la Llei 11/1997 i el RD 782/1998, de 30 d'abril, pel qual s'aprova el Reglament per al desplegament i execució d'aquesta llei, no queden derogats per la Llei 16/2002, per la qual cosa la concessió de l'autorització ambiental integrada no eximeix del compliment dels requisits establits en la legislació vigent en matèria d'envasos i residus d'envasos.   
6. Mesures que s'han d'adoptar en situacions diferents a les normals que poden afectar el medi ambient.  
S'han de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació anormal quant al funcionament de les instal·lacions.  
No obstant això, si es produeix algun incident en les instal·lacions que comporte el seu funcionament anòmal i d'això pot resultar l'incompliment dels límits imposats, s'haurà de comunicar immediatament l'esmentada situació a Protecció Civil, a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil haurà d'utilitzar tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, en el qual, junt amb les dades d'identificació, hauran de figurar les següents:  
Causes de l'incident.   
Hora en què es va produir i la seua duració.   
Característiques de l'emissió o abocament.   
Mesures correctores adoptades.   
Hora i forma en què es va comunicar el succés.   
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat haurà de disposar d'una garantia financera que li permeta afrontar la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14346:2004.  
Així mateix, quan es determine el tancament definitiu, es desmantellaran i clausuraran les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
7. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.  
La indústria i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
S'ha de comprovar en el control inicial que s'han realitzat les mesures previstes en el projecte.  
8. E-PRTR  
Abans de l'1 de març de cada any s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon  
L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer  
El titular de la instal·lació haurà de presentar a la Direcció General per al Canvi Climàtic un certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
Quart  
Aquesta autorització queda condicionada a la comprovació i a l'obtenció de l'informe favorable corresponent al compliment dels requisits establits en aquesta resolució. La visita serà realitzada per una entitat col·laboradora acreditada per al control integrat de la contaminació segons el Decret 29/2007, de 9 de març, que modifica el Decret 229/2004, de 15 d'octubre, del Consell pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Cinqué  
L'Administració deixarà sense efecte aquesta resolució en el moment en què observe qualsevol incompliment de les condicions imposades, després d'audiència prèvia de l'interessat.  
Sisé  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Direcció General de Qualitat Ambiental qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Seté  
En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà al de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 29 d'abril de 2008.- El director general per al Canvi Climàtic: Jorge Lamparero Lázaro.  
ANNEX I  
Descripció del projecte  
Colas Hércules, SL es dedica a la fabricació de coles vegetals o a l'aigua. Es poden establir principalment tres tipus de productes finals:  
Coles de midó: engruts, aprestos i gomes líquides (396 t/any).  
Coles de làtex de cautxú natural (34 t/any).  
Coles sintètiques diverses: viníliques (240 t/any).  
Es realitzen tres tipus de processos:  
Engruts de midó.  
Coles de dextrina pel mètode de conversió enzimàtica.  
Adhesius variats, aprestos i espessidors.  
Engruts de midó.  
Aquest procés s'inicia amb la maceració del cereal (mitjans d'arròs) durant un temps no inferior a 48 hores. Després se sotmet el producte a la trituració o mòlta en molins de martells.  
Des d'ací passa al sedàs, que es realitza per mitjà de vibració i sedimentació.  
Una vegada sedimentat el midó, s'elimina l'aigua que queda per decantació del midó. Es calcula en uns 500 litres cada dos mesos l'aigua que s'ha d'eliminar. L'esmentada aigua només contindrà en dissolució àcid butíric i àcid làctic, que són dos àcids dèbils (orgànics) i en molt petita quantitat.  
A continuació, s'homogeneïtza per mitjà d'agitació i es bomba a un depòsit o tanc de mescla i dosificació del silicat sòdic.  
L'engrut es realitzarà en una batedora oberta, calfada a vapor en entapissat o bé directe, segons convinga, alhora que es realitza l'estabilització de l'engrut per regulació de pH i addició dels conservants que escaiguen, i s'afegeixen dilucions, sosa càustica i àcid clorhídric de manera que aquest últim precipita el silicat i es forma un gel de sílice que actua com a agent anticoagulant del midó.  
L'última fase del procés consisteix en el pesatge del producte acabat i en l'envasament.  
Coles de dextrina pel mètode de conversió enzimàtica  
Aquest procés té com a objecte la transformació del midó en dextrines.   
Inicialment, es prepara una suspensió de fècula de dacsa amb aigua en un turboagitador i es transvasa la suspensió per gravetat a un reactor, amb una pressió d'uns 3 kg i a 100º C.  
En l'autoclau es realitza la cocció de la suspensió de la fècula, amb cambra tancada, amb calfament de vapor i amb l'ús o addició dels enzims catalitzadors de la reacció.  
Després de la cocció, es buida el contingut de l'autoclau en depòsits refrigeradors, que estan proveïts d'agitador i tapís d'aigua freda a fi d'aconseguir baixar la temperatura de cocció per a procedir en aquests mateixos depòsits a l'estabilitzat de la cola de dextrina amb control de la viscositat i altres paràmetres.  
Una vegada refredat el producte, es pesa i s'envasa.  
Adhesius variats, aprestos i espessidors.  
Es produeix a base de mesclar diversos tipus de resines en suspensió aquosa amb gelatines, espessidors o productes de síntesi. S'homogeneïtza tot en batedores on s'afegeixen productes de síntesi com ara plastificant, espessidors, solucions d'alcohol polivinílic, dispersions viníliques, acríliques, cel·lulòsiques, etc. i, posteriorment, s'envasa.